ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ՈՍՏԻԿԱՆՈՒԹՅՈՒՆՈՒՄ ԾԱՌԱՅՈՒԹՅԱՆ ՄԱՍԻՆ» ՕՐԵՆՔՈՒՄ**

**ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

 Հոդված 1. «Ոստիկանությունում ծառայության մասին» 2002 թվականի հուլիսի 3-ի ՀՕ-401-Ն օրենքի (այսուհետ՝ Օրենք) 2-րդ հոդվածի 2-րդ մասում «ներքին գործերի բնագավառում պետական կառավարման լիազոր մարմնի (այսուհետ՝ Լիազոր մարմին)» բառերը փոխարինել «Լիազոր մարմնի» բառերով:

Հոդված 2. Օրենքի 3-րդ հոդվածի 1-ին մասը «Ոստիկանության ծառայող են համարվում նաև» բառերից հետո լրացնել «ոստիկանությունում պաշտոնի նշանակվելու համար իրականացվող կրթական ծրագրերով» բառերով:

Հոդված 3. Օրենքի 11-րդ հոդվածի 1-ին մասը «ուսումնական հաստատության» բառերից հետո լրացնել «իգական սեռի» բառերով:

Հոդված 4. Օրենքի 12-րդ հոդվածի 3-րդ մասը «ուսումնական հաստատության» բառերից հետո լրացնել «՝ ոստիկանությունում պաշտոնի նշանակվելու համար իրականացվող կրթական ծրագրերով» բառերով:

Հոդված 5. Օրենքի 21-րդ հոդվածի 1.1-րդ մասը շարադրել հետևյալ խմբագրությամբ՝

«1.1. Ոստիկանությունում պաշտոնի նշանակվելու համար իրականացվող կրթական ծրագրերով Լիազոր մարմնի ուսումնական հաստատությունում պետական պատվերի շրջանակներում կրթություն ստացող սովորողներն ուսման ողջ ժամանակահատվածում ստանում են վարձատրություն` Հայաստանի Հանրապետությունում նվազագույն ամսական աշխատավարձի չափով:»:

Հոդված 6. Օրենքի 27-րդ հոդվածի 1-ին մասը «ծառայողին և» բառերից հետո լրացնել «ոստիկանությունում պաշտոնի նշանակվելու համար իրականացվող կրթական ծրագրերով» բառերով:

Հոդված 7. Օրենքի 40-րդ հոդվածում՝

1 1-ին մասում «ծառայողը և» բառերից հետո լրացնել «ոստիկանությունում պաշտոնի նշանակվելու համար իրականացվող կրթական ծրագրերով» բառերով.

2 2-րդ մասի 1-ին կետը շարադրել հետևյալ խմբագրությամբ՝

«1) ոստիկանությունում պաշտոնի նշանակվելու համար իրականացվող կրթական ծրագրերով Լիազոր մարմնի ուսումնական հաստատությունն ավարտելուց հետո ոստիկանությունում ծառայել է ոչ պակաս, քան հինգ տարի, կամ նախնական մասնագիտական կրթություն ստանալուց կամ վերապատրաստումը անցնելուց հետո` ոչ պակաս, քան երկու տարի.»:

Հոդված 8. Օրենքի 41-րդ հոդվածի 7-րդ մասում «ուսումնական հաստատությունում» բառերից հետո լրացնել «ոստիկանությունում պաշտոնի նշանակվելու համար իրականացվող կրթական ծրագրերով» բառերով:

Հոդված 9. Օրենքի 42-րդ հոդվածի 2-րդ մասում «ուսումնական հաստատությունում» բառերից հետո լրացնել «ոստիկանությունում պաշտոնի նշանակվելու համար իրականացվող կրթական ծրագրերով» բառերով:

Հոդված 10. Օրենքի 45-րդ հոդվածի 1-ին մասի 11-րդ կետում «շարունակել» բառից հետո լրացնել «ոստիկանական կրթական ծրագրով» բառերով:

Հոդված 11. Օրենքի 54-րդ հոդվածը ուժը կորցրած ճանաչել:

Հոդված 12. Օրենքի 55-րդ հոդվածը ուժը կորցրած ճանաչել:

Հոդված 13. Օրենքը լրացնել 55.1-ին հոդվածով, հետևյալ խմբագրությամբ՝

«Հոդված 55.1. Ուսուցումը Լիազոր մարմնի ուսումնական հաստատությունում

1. Ոստիկանությունում պաշտոնի նշանակվելու նպատակով ուսուցումն իրականացվում է Լիազոր մարմնի ուսումնական հաստատությունում: Լիազոր մարմնի ուսումնական հաստատությունը Լիազոր մարմնի ենթակայությամբ գործող պետական ոչ առևտրային կազմակերպություն է, որի կարգավիճակը և կառավարումը սահմանվում են օրենսդրությամբ:
2. Լիազոր մարմնի ուսումնական հաստատության ոստիկանական ուսումնական ստորաբաժանման պետ նշանակվում է ոստիկանությունում գլխավոր խմբի պաշտոնում առնվազն 5 տարվա ծառայության ստաժ ունեցող անձը: Լիազոր մարմնի ուսումնական հաստատության ոստիկանական ուսումնական ստորաբաժանման պետի տեղակալների, ոստիկանության ծառայող հանդիսացող՝ կրթաճյուղերի, ամբիոնների և ֆակուլտետների ղեկավարների, նրանց տեղակալների, այդ կրթաճյուղերի, ամբիոնների պրոֆեսորների և դոցենտների պաշտոնները համապատասխանում են ոստիկանության գլխավոր խմբի պաշտոններին, իսկ նշված կրթաճյուղերի, ամբիոնների ավագ դասախոսներինը և դասախոսներինը` ավագ խմբի պաշտոններին:
3. Սույն հոդվածի 2-րդ մասում նշված ծառայողներին համապատասխան պաշտոններում նշանակում և պաշտոններից ազատում է Լիազոր մարմնի ղեկավարը:
4. Լիազոր մարմնի ուսումնական հաստատության պրոֆեսորադասախոսական անձնակազմին ներկայացվող պահանջները սահմանում է Լիազոր մարմնի ղեկավարը: Ուսումնական գործընթացում պայմանագրային հիմունքներով կարող են ներգրավվել ոչ հաստիքային դասախոսներ:
5. Ոստիկանական նախնական մասնագիտական կրթություն ստանալու նպատակով Լիազոր մարմնի ուսումնական հաստատություն կարող են ընդունվել առնվազն միջնակարգ ընդհանուր կրթություն ունեցող Հայաստանի Հանրապետության քաղաքացիները, ովքեր բավարարում են սույն օրենքի 11-րդ հոդվածով նախատեսված պահանջներին:
6. Ոստիկանական միջին մասնագիտական կրթություն ստանալու նպատակով Լիազոր մարմնի ուսումնական հաստատություն կարող են ընդունվել ոստիկանական նախնական մասնագիտական կրթություն ստանալուց հետո ոստիկանությունում ծառայության առնվազն մեկ տարվա ստաժ ունեցող ոստիկանության ծառայողները:
7. Բարձրագույն մասնագիտական կրթություն բակալավրի կրթական ծրագրով ստանալու նպատակով Լիազոր մարմնի ուսումնական հաստատություն կարող են ընդունվել ոստիկանական միջին մասնագիտական կրթություն ստանալուց հետո ոստիկանությունում ծառայության առնվազն մեկ տարվա ստաժ ունեցող ոստիկանության ծառայողները: Ոստիկանական բարձրագույն մասնագիտական կրթություն մագիստրոսի կրթական ծրագրով ստանալու նպատակով Լիազոր մարմնի ուսումնական հաստատություն կարող են ընդունվել բակալավրի կրթական ծրագրով ոստիկանական մասնագիտական կրթություն ստանալուց հետո ոստիկանությունում ծառայության առնվազն մեկ տարվա ստաժ ունեցող ոստիկանության ծառայողները:
8. Հայաստանի Հանրապետության միջազգային պայմանագրերով նախատեսված դեպքերում Լիազոր մարմնի ուսումնական հաստատություն կարող են ընդունվել նաև օտարերկրյա քաղաքացիները և քաղաքացիություն չունեցող անձինք` Կառավարության սահմանած կարգով:
9. Լիազոր մարմնի ուսումնական հաստատությունում դիմորդների ընդունելությունը կատարվում է մրցութային հիմունքներով` Լիազոր մարմնի ղեկավարի հրամանով սահմանված կարգին համապատասխան:
10. Ընդունելությունը կատարվում է Կառավարության հաստատած մասնագիտությունների ցանկին և տեղերին համապատասխան:
11. Լիազոր մարմնի ուսումնական հաստատությունում ընդունելությունը կազմակերպվում է պետական պատվերի շրջանակում:
12. Տվյալ ուսումնական տարվա դիմորդների ընտրության և ընդունելության ստուգումների և քննությունների կազմակերպման և ընթացքի վերահսկման նպատակով Լիազոր մարմնի ղեկավարի հրամանով ստեղծվում են մանդատային և ընդունող հանձնաժողովներ, որոնց գործունեության կարգերը սահմանվում են Լիազոր մարմնի ղեկավարի հրամանով:
13. Լիազոր մարմնի ուսումնական հաստատությունը կարող է իրականացնել նաև վճարովի կրթական ծառայություններ:
14. Լիազոր մարմնի ուսումնական հաստատությունում ոստիկանությունում պաշտոնի նշանակվելու համար իրականացվող կրթական ծրագրերով պետական պատվերի շրջանակում միջին մասնագիտական կրթություն ստացած շրջանավարտներին Լիազոր մարմնի ղեկավարը շնորհում է ոստիկանության լեյտենանտի կոչում::

Հոդված 14. Եզրափակիչ մաս և անցումային դրույթներ

1. Սույն օրենքն ուժի մեջ է մտնում պաշտոնական հրապարակմանը հաջորդող օրվանից:
2. Լիազոր մարմնի ուսումնական հաստատության կանոնադրությունն ընդունվում է սույն օրենքի ուժի մեջ մտնելուց հետո մեկ ամսվա ընթացքում: Լիազոր մարմնի ուսումնական հաստատության հաստիքացուցակը և կառուցվածքը հաստատվում է ուսումնական հաստատության կանոնադրությունն ուժի մեջ մտնելուց մեկ ամսվա ընթացքում: Սույն օրենքից բխող մյուս ենթաօրենսդրական ակտերը ընդունվում են ուսումնական հաստատության կանոնադրությունն ուժի մեջ մտնելուց երեք ամսվա ընթացքում:
3. Լիազոր մարմնի ուսումնական հաստատության հաստիքացուցակը և կառուցվածքը հաստատելուց հետո հինգ օրվա ընթացքում Լիազոր մարմնի ղեկավարը նշանակում է Լիազոր մարմնի ուսումնական հաստատության ռեկտորի ժամանակավոր պաշտոնակատար, որը պետք է համապատասխանի օրենքով և Լիազոր մարմնի ուսումնական հաստատության կանոնադրությամբ ռեկտորին ներկայացվող պահանջներին: Ռեկտորի ժամանակավոր պաշտոնակատարը պաշտոնավարում է մինչև օրենքով և Լիազոր մարմնի ուսումնական հաստատության կանոնադրությամբ նախատեսված կարգով ձևավորված կոլեգիալ կառավարման մարմնի՝ խորհրդի կողմից ընտրված ռեկտորի կողմից լիազորությունները ստանձնելու օրը: Լիազոր մարմնի ուսումնական հաստատության ռեկտորի ժամանակավոր պաշտոնակատարի նշանակումից մեկ ամսվա ընթացքում ձևավորվում է ուսումնական հաստատության խորհուրդը: Ուսումնական հաստատության խորհրդի ձևավորման օրվանից ոչ ուշ, քան տասն աշխատանքային օրվա ընթացքում հայատարարվում է ռեկտորի ընտրության բաց մրցույթ։
4. Լիազոր մարմնի ուսումնական հաստատության հաստիքացուցակը և կառուցվածքը հաստատելուց հետո ոստիկանական պաշտոններ զբաղեցնող անձինք շարունակում են պաշտոնավարել իրենց պաշտոններում՝ մինչև Լիազոր մարմնի ղեկավարի կողմից նոր հաստիքներում նշանակվելը, իսկ այդ հաստիքներում երկու ամսվա ընթացքում չնշանակվելու դեպքում նրանց հետագա աշխատանքային հարաբերություններին ընթացք է տրվում օրենքով սահմանված կարգով: Նշված ծառայողները Լիազոր մարմնի ղեկավարի կողմից նոր հաստիքներում նշանակվելուց հետո մեկ տարվա ընթացքում Լիազոր մարմնի ղեկավարի հրամանով հաստատված կարգին համապատասխան անցնում են մասնագիտական պիտանելիության ստուգում և դրա բացասական արդյունքի դեպքում ազատվում են ոստիկանությունում ծառայությունից:
5. Լիազոր մարմնի ուսումնական հաստատության հաստիքացուցակը և կառուցվածքը հաստատելուց հետո ծառայողները աշխատողները շարունակում են պաշտոնավարել իրենց գործող պաշտոններում՝ մինչև ուսումնական հաստատության ռեկտորի ժամանակավոր պաշտոնակատարի կողմից ոստիկանական պաշտոններ չհամարվող նոր պաշտոններում նշանակվելը՝ հարցազրույցի հիման վրա, որի անցկացման կարգը սահմանվում է Լիազոր մարմնի ղեկավարի կողմից: Այդ պաշտոններում երկու ամսվա ընթացքում չնշանակվելու դեպքում ծառայողների աշխատողների հետագա աշխատանքային հարաբերություններին ընթացք է տրվում օրենքով սահմանված կարգով:
6. Սույն օրենքի 12-րդ հոդվածը ուժի մեջ է մտնում սույն օրենքի 13-րդ հոդվածով նախատեսվող յուրաքանչյուր կրթական ծրագրով ընդունելություն հայտարարելու օրը:
7. Սույն օրենքի 13-րդ հոդվածը ուժի մեջ է մտնում Լիազոր մարմնի ուսումնական հաստատության կանոնադրության ուժի մեջ մտնելու օրը:
8. ՀՀ ներքին գործերի նախարարության կրթահամալիրի խորհուրդը գործում է մինչև Լիազոր մարմնի ուսումնական հաստատության խորհրդի ձևավորումը:
9. Սույն հոդվածի 5-րդ մասով նախատեսված կարգով նշանակված անձինք նշանակվելու օրվանից հետո՝ հինգ տարվա ընթացքում, օգտվում են «Պետական կենսաթոշակների մասին» օրենքով սահմանված երկարամյա ծառայության զինվորական կենսաթոշակ ստանալու իրավունքից, բայց ոչ ավելի, քան իրենց երկարամյա ծառայության զինվորական կենսաթոշակ ստանալու իրավունքի ձեռք բերման տարիքի հասնելը: Այս դեպքում համապատասխան պաշտոն զբաղեցրած ժամանակահատվածը համարվում է զինվորական ծառայության ստաժ: Պետական կենսաթոշակ ստանալու պահից տվյալ աշխատողի աշխատավարձի հաշվարկն իրականացվում է Լիազոր մարմնի ուսումնական հաստատության կառավարման խորհրդի կողմից տվյալ պաշտոնի համար  սահմանված կարգով։ Նախկինում հաշվարկվող հավելումները և լրավճարներն այլևս չեն հաշվարկվում:
10. Ռեկտորը ռեկտորի ժամականավոր պաշտոնակատարը և սույն հոդվածի 5-րդ մասով նախատեսված կարգով նշանակված այն անձինք, ովքեր նշանակվելու պահին հասել են երկարամյա ծառայության զինվորական կենսաթոշակ ստանալու իրավունքի տարիքին, Լիազոր մարմնի ուսումնական հաստատության՝ ոստիկանական չհանդիսացող հաստիքներում նշանակվելու դեպքում պահպանում են իրենց աշխատավարձը (հիմնական աշխատավարձը, հավելումները, լրավճարները), եթե այն բարձր է տվյալ պաշտոնի համար Լիազոր մարմնի ուսումնական հաստատության կառավարման խորհրդի կողմից սահմանված աշխատավարձից։

**Հանրապետության նախագահ Վ․ Խաչատուրյան**

 «\_\_\_\_»\_\_\_\_\_\_\_\_\_\_2024

 Երևան